Regionsudvalgets udtalelse om "Årsrapport om Samhørighedsfonden 1997"

(1999/C 374/15)

REGIONSUDVALGET har -

under henvisning til Kommissionens årsrapport om Samhørighedsfonden 1997 (KOM(1998) 543 endelig udg.),

under henvisning Kommissionens beslutning af 7. oktober 1998 om i henhold til EF-traktatens artikel 130 D og 198 C at anmode om Regionsudvalgets udtalelse,

under henvisning til præsidiets beslutning af 18. november 1998 om at henvise det forberedende arbejde til Underudvalg 1 "Regionalpolitik, Strukturfondene, Økonomisk og Social Samhørighed, Grænseoverskridende og Interregionalt Samarbejde",

under henvisning til forslag til Regionsudvalgets udtalelse (CdR 2/99 rev. 2), som blev vedtaget af Underudvalg 1 den 30. juni 1999 med José Vieira De Carvalho (P, PPE) som ordfører,

og på baggrund af Regionsudvalgets udtalelse om "Kommissionens forslag til Rådets forordning (EF) om ændring af forordning (EF) nr. 1164/94 om oprettelse af Samhørighedsfonden" og "Kommissionens forslag til Rådets forordning (EF) om ændring af bilag II til forordning (EF) nr. 1164/94 om oprettelse af Samhørighedsfonden" (CdR 235/98 fin)(1);

og på baggrund af Regionsudvalgets udtalelse om "Den første rapport om økonomisk og social samhørighed - 1996" (CdR 76/97 fin)(2);

og på baggrund af Regionsudvalgets udtalelse om "Rådets forordning (EF) om oprettelse af Samhørighedsfonden" og "Kommissionens forslag til Rådets forordning (EF) om gennemførelsesbestemmelser til forordning (EF) om oprettelse af Samhørighedsfonden" (CdR 16/94)(3);

og på baggrund af Det Økonomiske og Sociale Udvalgs udtalelse (Sektionen for Den Økonomiske og Monetære Union og Økonomisk og Social Samhørighed) om "Årsrapport om Samhørighedsfonden 1997" (CES 192/99)(4);

og på baggrund af stats- og regeringschefernes beslutninger om Agenda 2000 på topmødet i Berlin den 24.-25. marts 1999 -

på den 30. plenarforsamling den 15.-16. september 1999 (mødet den 16. september) vedtaget følgende udtalelse.

1. Indledning

1.1. Kommissionens rapport omhandler Samhørighedsfondens aktiviteter i 1997. Samhørighedsfonden blev oprettet i Maastricht-traktaten med det formål at styrke den økonomiske og sociale samhørighed via finansiel støtte til de mindre velstillede medlemsstater (Spanien, Grækenland, Irland, Portugal) med henblik på gennemførelse af projekter på miljø- og transportinfrastrukturområdet. Hensigten var at sætte dem i stand til at gennemføre nationale programmer til opfyldelse af konvergenskriterierne for indtrædelse i ØMU'ens tredje fase.

1.2. 1997 er det femte aktivitetsår for Samhørighedsfonden i de fire modtagerlande, og strategien i dette år har ikke ændret sig væsentligt i forhold til tidligere år.

2. Generelle bemærkninger

2.1. Regionsudvalget roser Kommissionen for de væsentlige forbedringer i rapporten og konstaterer, at bemærkninger fremsat i tidligere udtalelser er taget til følge, hvilket har ført til forbedringer i rapporten.

2.2. For så vidt angår præsentationen af de vigtigste aspekter af udviklingen i de enkelte lande, konstaterer Regionsudvalget med tilfredshed, at oplysningerne i rapporten er ret detaljerede. Det ville dog være hensigtsmæssigt at harmonisere den deskriptive analyse, der anvendes i hvert enkelt tilfælde, således at sammenligningen mellem dataene i hver enkelt medlemsstat lettes.

2.3. Regionsudvalget anbefaler ligeledes oftest muligt at anvende figurer og kort for at illustrere den samlede udvikling i de finansierede projekter og disses respektive geografiske placering. Dette vil gøre det lettere at slå op i rapporten og anvende den konkret.

2.4. Det konstateres, at regelgrundlaget og de administrative fremgangsmåder for forvaltning, implementering, evaluering og opfølgning af projekter er blevet konsolideret yderligere. De positive resultater heraf for anvendelsen af Samhørighedsfonden kommer da også klart til udtryk i rapporten.

2.5. Regionsudvalget glæder sig over resultaterne af undersøgelsen foretaget af London School of Economics, som viser et intenst og frugtbart forhold mellem offentlige og private investeringer med betydelige virkninger på langtidsbeskæftigelsen, såvel som store virkninger fra den ene region til den anden og mellem samhørighedslandene og nabolandene.

2.6. Regionsudvalget glæder sig ligeledes over programmet for efterfølgende evaluering, som viser, at Kommissionen finder evaluering af projekterne vigtige. Regionsudvalget håber, at dette program giver analyseelementer og sammenlignelige resultater for de fire modtagerlande med henblik på at forbedre den forudgående vurdering og sikre en bedre opfølgning af projekterne.

2.7. Det er glædeligt at konstatere, hvilken indsats der er udfoldet i de medlemsstater, der modtager støtte fra Samhørighedsfonden med henblik på at opfylde de af Rådet definerede offentlige underskud. Regionsudvalget anbefaler ikke blot medlemsstaterne at fortsætte denne indsats, men foreslår også, at Kommissionen sørger for effektivt at opfølge budgetsituationen, og at den styrker oplysningsindsatsen i modtagerlandene, når situationen kræver det.

2.8. Regionsudvalget tager til efterretning, at stats- og regeringscheferne på topmødet i Berlin har besluttet også efter 2000 at støtte de fire hidtidige modtagerlande med midler fra Samhørighedsfonden samt at vurdere deres fortsatte ret til støtte, når halvdelen af programperioden er gået, dvs. i 2003. Regionsudvalget anerkender den fundamentale rolle, Samhørighedsfonden spiller til gavn for konvergensen mellem medlemsstaterne, men konstaterer ligeledes, at ingen af dem hidtil er nået op på et BNI, som svarer til eller ligger over 90 % af EU-gennemsnittet.

2.9. Regionsudvalget konstaterer, at der, selv om der er gjort fremskridt i samhørighedslandene, både i transportsektoren og i miljøsektoren stadigvæk står meget tilbage at udrette for at forbedre disse strukturer. Da der er behov for konstante forbedringer såvel i de lande, der deltager i ØMU'en, som i de lande, der endnu ikke har indført euroen, er det rimeligt at opretholde Samhørighedsfonden.

2.10. Regionsudvalget støtter beslutningen om at ændre i stedet for at erstatte den nuværende samhørighedsfondsforordning, hvilket efter Regionsudvalgets mening vil gøre overgangen mere blid mellem de to finansieringsperioder.

2.11. Angående de andre EU-politikker anfører Regionsudvalget, at Kommissionen har udfoldet bestræbelser på koordinering, navnlig for så vidt angår lovgivning på miljøområdet, de europæiske transportnet og strukturfondene.

2.12. Regionsudvalget konstaterer med tilfredshed, at Kommissionen foreslår at oprette et strukturelt førtiltrædelsesinstrument (ISPA) med det formål at hjælpe ansøgerlandene til at nå op på EU's standarder på transportinfrastruktur- og miljøområdet.

2.13. For så vidt angår overvågning og kontrol, glæder Regionsudvalget sig over den indsats, overvågningsudvalgene i hver enkelt medlemsstat har udfoldet, og det konstaterer med tilfredshed, at der har fundet kontrolbesøg sted på projekter støttet af fonden.

2.14. Ifølge rapporten har Kommissionen kun har fået kendskab til ét tilfælde af ulovlig anvendelse af Samhørighedsfondens midler. Regionsudvalget finder det glædeligt, hvis dette er udtryk for en meget høj grad af retmæssig anvendelse af midlerne. Regionsudvalget har imidlertid noteret sig Kommissionens vurdering af, at de nationale myndigheder forsømmer den systematiske kontrol med anvendelsen af midlerne til bl.a. Samhørighedsfondens projekter, hvilket øger risikoen for svig. Regionsudvalget har ligeledes noteret sig Kommissionens vurdering af, at effekten af bevillingerne til svigbekæmpelse vanskeligt kan vurderes, fordi opgørelserne over svigtilfælde udebliver. Regionsudvalget finder det beklageligt, at Kommissionen har fundet grundlag for denne alvorlige kritik og støtter fuldt ud enhver bestræbelse på en mere effektiv bekæmpelse af uregelmæssigheder og svig inden for alle områder af strukturfondene. Her må alle involverede myndigheder leve op til deres ansvar.

3. Særlige bemærkninger

3.1. Forvaltning af den finansielle støtte

3.1.1. Regionsudvalget glæder sig over, at målsætningerne for budgetgennemførelsen, både for betalingsbevillinger og for forpligtelsesbevillinger, endnu en gang blev opfyldt 100 %.

3.1.2. Regionsudvalget konstaterer, at Samhørighedsfonden siden starten i 1993 til udgangen af 1997 har udnyttet 2/3 af de samlede bevillinger til fondens første fase (1993-1999).

3.1.3. Regionsudvalget glæder sig ligeledes over, at den vejledende procentvise fordeling af bevillinger fra Samhørighedsfonden til medlemslandene, der er fastsat i samhørighedsforordningens bilag I, er overholdt.

3.1.4. Regionsudvalget konstaterer med tilfredshed, at investeringerne på miljøområdet (54,4 %) for første gang ligger højere end investeringerne på transportområdet (45,5 %), hvilket bidrager til at genoprette den ønskede balance. Det konstaterer ligeledes, at denne tendens gjorde sig gældende i næsten alle landene.

3.1.5. Regionsudvalget glæder sig over, at der i tidsrummet mellem 1993 og 1997 har været en bedre balance mellem fondens midler til transport- og miljøsektoren, som har fået henholdsvis 50,8 % og 49,2 %. Det skulle således ikke være vanskeligt at fastholde denne tendens i hele perioden 1993-1999, som er Samhørighedsfondens første.

3.1.6. Regionsudvalget henleder endnu en gang opmærksomheden på de begrænsede investeringer i beskyttelse af det naturlige miljø og i forbedring af bymiljøet, som er af største vigtighed i vore dage og afgørende for opretholdelsen af livskvaliteten.

3.1.7. Bymiljøet er et område, der helt sikkert vil nyde stor opmærksomhed de kommende år, ikke mindst på grund af den aktuelle tendens til kraftig vækst i byområderne i Europa, hvor ca. 2/3 af indbyggerne bor i byområder, der blot dækker 1 % af arealet. Miljøet i byområderne er således udsat for større pres, navnlig i form af luft-, vand- og jordbundsforurening, produktion af flydende og fast affald og støjforurening. Det er problemer, der bør tages behørigt hensyn til i forbindelse med den fremtidige indsats af midler, og som samfundet i stigende grad vil kræve løst.

3.1.8. Selv om vejprojekter fortsat modtager den største del af støtten fra Samhørighedsfonden (57 %), glæder Regionsudvalget sig over den betydelige stigning i jernbanesektorens andel i transportbudgettet, som tegner sig for ca. 1/3 af de samlede bevillinger til transport i 1997.

3.1.9. Regionsudvalget bemærker de begrænsede investeringer (1,7 %) i havnesektoren i 1997, selvom søtransport har stor betydning for økonomien i de fire modtagerlande. Regionsudvalget foreslår derfor, at Kommissionen og samhørighedslandene øger antallet af sø- og flodhavneprojekter med henblik på at stimulere og udbygge denne sektor, som er af afgørende betydning for konsolideringen af disse landes åbning mod udlandet.

3.1.10. I samme forbindelse burde man styrke kystsejladsen internt i EU som alternativ til den stærkt belastende varetransport ad landevejen. Det ville være en mere afbalanceret løsning ud fra et miljømæssigt og fysisk planlægningssynspunkt med klare fordele for så vidt angår leveringstid og omkostningseffektivitet.

3.1.11. På transportområdet fremhæver Regionsudvalget også behovet for at udvikle projekter baseret på intermodalitet med henblik på at forbedre transportsystemets effektivitet betragtet under et og sikre en mere fleksibel personbefordring og varetransport.

3.1.12. I fremtidige interventioner bør der ligeledes gives prioritet til udviklingen af logistiske centre med henblik på at sikre en hurtigere og mere effektiv varedistribution. De skal tilknyttes multimodale centre, så de forskellige varetransportformer kan kombineres.

3.1.13. Regionsudvalget mener, at man bør garantere den fremtidige finansiering af små projekter. Det vil hævde, at selv om der er behov for at finansiere store projekter og sikre en strategisk tilgang til projektudvikling, kan mange små projekter være særdeles relevante i samhørighedslandene. Det er af stor vigtighed, at de lokale forvaltninger selv foretager en prioritering i den henseende.

3.2. Subsidiaritet og partnerskab

3.2.1. Regionsudvalget beder Kommissionen sikre, at de lokale og regionale myndigheder inddrages i alle faser af samhørighedsfondsarbejdet: prioritering, overvågning og evaluering.

3.2.2. Regionsudvalget bemærker, at denne deltagelse også betyder, at ansøgningerne om støtte obligatorisk skal ledsages af udtalelser fra de berørte lokale og regionale myndigheder om projekternes regionale og tværregionale virkning. Kommissionen bør i forbindelse med godkendelse af projekterne tage hensyn til disse udtalelser fra de direkte berørte myndigheder.

3.2.3. Regionsudvalget konstaterer, at en del af initiativerne på dette område hidrører fra kommuner og regioner. Derfor anbefaler det en mere fleksibel anvendelse af samhørighedsfondsforordningen, som fastslår, at støtteansøgningerne skal centraliseres af centralregeringerne. Regionsudvalget anbefaler, at Kommissionen er mere åben over for de subnationale myndighedsniveauer. Det ville lette dialogen og kunne eventuelt bane vej for projekter med meget højt potentiale, som ellers ikke ville være blevet realiseret.

3.2.4. Regionsudvalget hilser den øgede anvendelse af offentlig-private partnerskaber velkommen, men mener samtidig, at beslutningerne vedrørende projekternes indtægtsskabende potentiale og deres egnethed til privat finansiering bør tages på medlemsstatsniveau i samråd med de berørte lokale og regionale myndigheder.

3.2.5. Regionsudvalget understreger, at de private operatører og regionale/lokale aktører kan have divergerende interesser, hvilket kan hæmme finansieringen fra den private sektors side. I visse afsidesliggende regioner er det ofte vanskeligt at anspore til investeringer af denne type i transport- og miljøsektoren. Man bør også kunne sikre, at der er et rimeligt omfang af disponible infrastrukturer og tjenester til stede. Det bør i den forbindelse understreges, at det i visse tilfælde er de lokale myndigheder, der er bedst egnet til at levere (finansiere) og vedligeholde denne type infrastrukturer.

4. Konklusion

4.1. Regionsudvalget tager til efterretning, at stats- og regeringscheferne på topmødet i Berlin har besluttet også efter år 2000 at støtte de fire hidtidige modtagerlande med midler fra Samhørighedsfonden samt at vurdere deres fortsatte ret til støtte, når halvdelen af programperioden er gået, dvs. i 2003.

4.2. Regionsudvalget konstaterer med tilfredshed, at der er en bedre balance mellem investeringerne på henholdsvis miljøområdet og transportområdet. Det henleder dog endnu en gang opmærksomheden på de begrænsede investeringer i beskyttelse af det naturlige miljø og i forbedringen af bymiljøet.

4.3. Regionsudvalget mener, at man bør garantere den fremtidige finansiering af små projekter, og minder om, at visse mindre projekter har haft en betydelig indvirkning, navnlig på miljøområdet, og det er yderst vigtigt, at de lokale forvaltninger foretager en prioritering på dette område.

4.4. Regionsudvalget beder Kommissionen sikre, at de lokale og regionale myndigheder inddrages i alle faser af samhørighedsfondsarbejdet, og minder om, hvor vigtigt det er, at kommuner og regioner selv tager initiativer på dette område.

Bruxelles, den 16. september 1999.

Manfred DAMMEYER

Formand for

Regionsudvalget

(1) EFT C 51 af 22.2.1999, s. 10.

(2) EFT C 379 af 15.12.1997, s. 34.

(3) EFT C 217 af 6.8.1994, s. 1.

(4) EFT C 116 af 28.4.1999, s. 10.